良嗣壬申年来爲生朝壽作一詩答之
作者：鄭剛中
朝代：宋

paragraphs: 惟吾始生朝，汝祖五十八。
甫及賈誼少，祖易大夫簀。
懷綳至不天，能有幾歲月。
不得著斑衣，惨惨意常缺。
吾如汝祖年，汝已雙髻茁。
似我蒲伏歲，汝方事紳笏。
我更得祖壽，尚有十年活。
汝之事親日，加我一陪闊。
其如父與子，灾福勢相軋。
災勝福力微，萬罪如箭發。
向非天地恩，誰肉兩軀骨。
後效皆渺茫，前愆正磨刮。
今茲各天涯，瘴水東西隔。
汝作飛雲感，我類寸腸割。
天之加汝者，如與復如奪。
每見榴花紅，爲汝惜時節。
手持祝生香，自向爐中熱。
但願早團欒，盤餐共粗糲。
將此離别數，造物爲除豁。
小寬寒暑期，未作枯木折。